በአውሮፕላንና በመሬት ላይ የመድኃኒት ርጭት የታገዘ የአንበጣ መከላከል ስራ እየተካሄደ ነው
 አዲስ አበባ፡- በኢትዮጵያ የተለያዩ አካባቢዎች ላይ የተከሰተው ሰፊ የአንበጣ መንጋ ወረርሽኝ ለመከላከል በአየር በአውሮፕላንና በመሬት ላይ የመድኃኒት ርጭት የታገዘ መጠነ ሰፊ ስራ እየተካሄደ መሆኑን የግብርና ሚኒስቴር አስታወቀ። በግብርና ሚኒስቴር የእፀዋት ጤናና ቁጥጥር ዳይሬክተር ጄነራል አቶ ወልደሃዋርያት አሰፋ በተለይ ለአዲስ ዘመን እንደገለፁት፤በ2011 ዓ.ም ሰኔ አጋማሽ በመጀመሪያ በምስራቁ የሀገሪቱ ክፍል በመቀጠልም በሰሜን ምስራቅ ሶማሊያ አዋሳኝ አካባቢዎች፣ በአፋር፣ ትግራይና አማራ አዋሳኝ ቦታዎች የአንበጣ መንጋ ተከስቷል። የአንበጣ መንጋው በስፋት የተከሰተው በምስራቁ የሃገሪቱ ክፍል በተለይም በሶማሌ ክልል፣ በኦሮሚያ ምስራቅና ምእራብ ሀረርጌ፣ምስራቅ ባሌ፣ አርሲ፣ በደቡብ ኦሮሚያ ጉጂና ቦረና፣ በደቡብ ብሄር ብሄሮችና ህዝቦች ክልል ኮንሶና ኦሞ መሆኑንና በእነዚህ አካባቢዎች ሰፊ የመከላከል ስራዎች ተሰርተው መንጋው መቀነሱን ዳይሬክተር ጄነራሉ አስታውቀዋል። በአሁኑ ወቅት የአንበጣ መንጋው በሶማሌ፣ አፋርና አማራ ክልሎች እንዲሁም በትግራይ አዋሳኝ አካባቢዎች የተወሰኑ እንቅስቃሴዎችን እያደረገ እንደሚገኝም ዳይሬክተር ጄኔራሉ ጠቅሰው፤ በአውሮፕላን፣ መሬት ለመሬት በሰው ሃይል የመርጫ መሳሪያዎች በመታገዝ ለመከላከል ጥረት መደረጉን ተናግረዋል። የመድኃኒት መርጨቱ ስራ በፌዴራል መንግስትና በክልሎች በቅንጅት እየተካሄደ መሆኑን ጠቅሰው፤ ለዚሁ የመድኃኒት ርጭት የሚያገለግሉ ስድስት አውሮፕላኖች በየክላስተሩ መሰማራታቸውንም አመልክተዋል። መረጃ ከመሰብሰብና አሰሳ
ከማካሄድ አኳያም በሁሉም
አካባቢዎች ላይ ተደራሽ
ለመሆን መሬት ለመሬት
የሚደረገው አሰሳ እንዳለ
ሆኖ በአየር ላይም
የታገዘ አሰሳ እንዲኖር
ሶስት የአሰሳ ሄሊኮፕተሮች
በየክላስተሩ መሰማራታቸውንም ዳይሬክተር ጀነራሉ
ገልፀዋል። በእጅ የሚረጩና በጀርባ የሚታዘሉ ብዛት ያላቸው የመርጫ መሳሪያዎችና የፀረ ተባይ መድኃኒቶችም የአንበጣ መንጋው በተከሰተባቸውና መንጋው በስፋት በታየባቸው አካባቢዎች ላይ መሰራጨታቸውንና በክልሎችና በፌዴራል መንግስት ቅንጅት መጠነ ሰፊ የመከላከል ስራ እየተሰራ መሆኑን አስታውቀዋል። በቀጣዮቹ ወራትም የአንበጣ መንጋው ተጠናክሮ ሊቀጥል እንደሚችል ትንበያዎች ማሳየታቸውን የጠቆሙት ዳይሬክተር ጄኔራሉ፤ በመከላከል ሂደት የሚቀረው የአንበጣ ርዝራዥ ዳግም የሚራባበት እድል እንዳለና ከየመን ወደ ኢትዮጵያ ሊሻገር እንደሚችል ትንበያው ማመላከቱንም ገልፀዋል። በሰሜን ኬንያ አካባቢዎች በሚፈለፈለው አንበጣ ላይ ጠንካራ የመከላከል ስራ ካልተሰራ ከዛ አምልጦ ወደ ሰሜንና ደቡብ የሀገሪቱ አካባቢዎች ላይ ሊሰራጭ እንደሚችልም ትንበያው ማሳየቱንም ገልፀው፤ ከዚህ አኳያ መንጋውን ለመከላከል ጠንካራ ስራዎች መሰራት እንደሚገባቸው አመልክተዋል። ቀደም ሲል የአንበጣ መንጋውን ለመከላከል ጠንካራ የመከላከል ስራዎች በሚኒስቴር መስሪያ ቤቱ በኩል መሰራታቸውንም ያስታወሱት ጄኔራል ዳይሬክተሩ፤ አሁንም መንጋው ዳግም የሚከሰትበት እድል በመኖሩና የከፋ ጉዳትም ሊያስከትል የሚችል በመሆኑ ቀደም ሲል የተሰራውን የመከላከል ስራ አጠናክሮ ማስቀጠል እንደሚገባም አሳስበዋል። በሰባት ክልሎች፣ በአንድ
የከተማ አስተዳደርና በ178
ወረዳዎች በ2011 ዓ.ም
በኢትዮጵያ የተከሰተው የአንበጣ
መንጋ እስካሁን ድረስ
397 ሺ ሄክታር መሬት
መሸፈኑን ከግብርና ሚኒስቴር
የወጡ መረጃዎች ያሳያሉ።አዲስ ዘመን ሐምሌ 28/2012  አስናቀ ፀጋዬ